ДИРЕКТИВА 2012/48/ЕС НА КОМИСИЯТА
от 10 декември 2012 година
за изменение на приложенията към Директива 2006/87/ЕО на Европейския парламент и на Съвета за установяване на технически изисквания за плавателни съдове по вътрешни водни пътища
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/87/ЕО на Европейския парламент и на Съвета от 12 декември 2006 г. за установяване на технически изисквания за плавателни съдове по вътрешни водни пътища и за отмяна на Директива 82/714/ЕИО на Съвета (1), и по-специално на член 20, параграф 1, първа алинея, първото изречение от нея,
като има предвид, че:
(1)
След приемането на Директива 2006/87/ЕО през декември 2006 г.бяха одобрени изменения на Регламента за инспекция на плавателни съдове по река Рейн съгласно член 22 от Ревизираната конвенция за корабоплаването по река Рейн. Поради това е необходимо Директива 2006/87/ЕО да бъде съответно изменена.
(2)
Следва да се гарантира, че удостоверението на Общността за корабоплаване по вътрешни водни пътища и удостоверението за корабоплаване, предоставяно в съответствие с Регламента за инспекция на плавателни съдове по река Рейн, се издават на основата на технически изисквания, които гарантират еквивалентно ниво на безопасност.
(3)
С цел избягване на нарушаването на конкуренцията, както и на различни нива на безопасността, измененията на Директива 2006/87/ЕО следва да влязат в сила възможно най-бързо.
(4)
След приемането на решения за изпълнение 2012/64/ЕС (2), 2012/65/ЕС (3) и 2012/66/ЕС (4) на Комисията относно одобрението на три класификационни организации в съответствие с член 10 от Директива 2006/87/ЕО следва да бъдат направени необходимите изменения на приложение VII към Директива 2006/87/ЕО.
(5)
Мерките, предвидени в настоящата директива, съответстват на становището на комитета, посочен в член 7 от Директива 91/672/ЕИО на Съвета от 16 декември 1991 г. относно взаимното признаване на национални свидетелства за капитани на речни кораби за превоз на стоки и пътници по вътрешни водни пътища (5),
ПРИЕ НАСТОЯЩАТА ДИРЕКТИВА:
Член 1
Директива 2006/87/ЕО се изменя, както следва:
1)
Приложение II към Директива 2006/87/ЕО се изменя в съответствие с приложение I към настоящата директива.
2)
Приложение VII към Директива 2006/87/ЕО се изменя в съответствие с приложение II към настоящата директива.
3)
Приложение IX към Директива 2006/87/ЕО се изменя в съответствие с приложение III към настоящата директива.
Член 2
Държавите-членки, които имат вътрешни водни пътища, както е посочено в член 1, параграф 1 от Директива 2006/87/ЕО, въвеждат в сила необходимите законови, подзаконови и административни разпоредби, за да се съобразят с настоящата директива, не по-късно от 1 декември 2013 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
Член 3
Настоящата директива влиза в сила в деня на публикуването ѝ в Официален вестник на Европейския съюз.
Член 4
Адресати на настоящата директива са държавите-членки, които имат вътрешни водни пътища, както е посочено в член 1, параграф 1 от Директива 2006/87/ЕО.
Съставено в Брюксел на 10 декември 2012 година.